ai4bharat/Pralekha huggingface dataset:
वाणिज्य आणि उदयोग मंत्रालय
फेब्रुवारी 2020 मधील घाऊक किंमत निर्देशांकात घट,122 वर स्थिरावला
नवी दिल्ली, 16 मार्च 2020
सर्व वस्तूंसाठीच्या घाऊक किंमत निर्देशांकात फेब्रुवारी 2020 मध्ये 0.6 टक्के घट होऊन तो 122.2 झाला. या आधीच्या महिन्यात तो 122.9 होता.
घाऊक किंमत निर्देशांकावर आधारित चलनफुगवट्याचा दर फेब्रुवारी 2020 मध्ये 2.26 टक्के राहिला. त्या आधीच्या महिन्यात तो 3.1 टक्के आणि गेल्या वर्षी याच कालावधीत 2.93 टक्के होता.
प्राथमिक वस्तू
या गटाच्या निर्देशांकात आधीच्या महिन्याच्या तुलनेत 2.8 टक्के घट होऊन तो 143.1 झाला. अन्नधान्य घटकाच्या निर्देशांकात 3.7 टक्के घट होऊन तो 154.9 झाला. फळे व भाज्या , चहा , अंडी व मका , वेलची व मसाले आणि बाजरी , हरभरा व ज्वारी  आणि गोड्या पाण्यातले मासे, डुकराचे मांस, नाचणी, गहू, उडीद व मसूर  यांच्या किंमतीत घट झाली. मात्र गोमांस व बैलाचे मांस, सागरी मासे , विड्याची पाने , मूग व पोल्ट्री चिकन , मटण  आणि बार्ली, राजमा व तूर  यांच्या किंमतीत वाढ झाली.
अखाद्य घटकांच्या निर्देशांकात आधीच्या महिन्याच्या तुलनेत 0.4 टक्के घट होऊन तो 131.6 झाला.
खनिजे घटकाच्या निर्देशांकात आधीच्या महिन्याच्या तुलनेत 3.5 टक्के वाढ होऊन तो 147.6 झाला.
कच्चे तेल व नैसर्गिक वायू घटकाच्या निर्देशांकात 1.5 टक्के घट होऊन तो 87.0 झाला.
इंधन व वीज
या गटाच्या निर्देशांकात आधीच्या महिन्याच्या तुलनेत 1.2 टक्के वाढ होऊन तो 13.9 झाला.
खनिज तेले घटकाच्या निर्देशांकात 1.2 टक्के घट झाली तर वीज घटकाच्या निर्देशांकात 7.2 टक्के वाढ झाली.
तयार उत्पादने
या गटाच्या निर्देशांकात आधीच्या महिन्याच्या तुलनेत 0.2 टक्के वाढ होऊन तो 118.7 झाला.
B.Gokhale/S.Kakade/P.Malandkar
(Visitor Counter : 76
पंतप्रधान कार्यालय
हरियाणातील कुरुक्षेत्र येथे पंतप्रधानांची उद्या भेट
महत्वाच्या विकासात्मक प्रकल्पांचे अनावरण
झाजर येथील भाडसा राष्ट्रीय कॅन्सर संस्थेचे पंतप्रधानांच्या हस्ते लोकार्पण
राष्ट्रीय आयुर्वेदीक संस्था पंचकुलाच्या कोनशिलेचे पंतप्रधानांच्या हस्ते उद्घाटन
नवी दिल्ली, 11 फेब्रुवारी 2019
पंतप्रधान नरेंद्र मोदी उद्या 12 फेब्रुवारी 2019 रोजी हरियाणा येथील कुरुक्षेत्र येथे भेट देणार असून, स्वच्छ शक्ती 2019 यामध्ये ते सहभागी होतील. तसेच हरियाणा येथील विविध विकासात्मक प्रकल्पांची कोनशिला ठेवून त्याचे उद्घाटन करतील.
स्वच्छ शक्ती 2019 :
पंतप्रधान स्वच्छ शक्ती 2019 मध्ये सहभागी होऊन स्वच्छ शक्ती 2019 पुरस्कारांचे वितरण करतील. ते कुरुक्षेत्र येथे स्वच्छ, सुंदर शौचालय प्रदर्शनीला भेट देतील आणि सार्वजनिक सभेला संबोधित करतील. देशभरातील जवळपास 15 हजार महिला पंच आणि उपसरपंच या राष्ट्रीय कार्यक्रमाला उपस्थित राहणार आहेत.
या कार्यक्रमाच्या पहिल्या आवृत्तीला गुजरात येथे गांधीनगर येथे पंतप्रधान मोदी यांच्या हस्ते आंतरराष्ट्रीय महिला दिनी सुरुवात करण्यात आली. दुसरी आवृत्ती उत्तरप्रदेश येथील लखनौमध्ये 2018 साली भरवण्यात आली असून, 2019 चा स्वच्छ शक्ती कार्यक्रम महिलांना प्रोत्साहनाच्या दृष्टीने कुरुक्षेत्र येथे भरवण्यात येणार आहे.
विकासात्मक प्रकल्प:
झाजर मधील भाडसा येथे राष्ट्रीय कॅन्सर संस्थेचे लोकार्पण. एम्स झाजरच्या कॅम्पस क्षेत्रात तिसरे कॅन्सर काळजीवाहू आणि संशोधन संस्था ‘राष्ट्रीय कर्करोग संस्था’ बांधण्यात आली असून, या रुग्णालयात 700 बेड्सची व्यवस्था आहे. तसेच कॅन्सर रुग्णांची काळजी घेणाऱ्या नर्सेस, डॉक्टर्स यांच्यासाठी होस्टेल, सर्जिकल, वैद्यकीय, रॅडियेशन ऑनकोलॉजि परिहारक काळजी आणि आण्विक औषधी उपलब्ध करुन देण्यात येणार आहे. राष्ट्रीय कर्करोग संस्था झाजर येथे संशोधन आणि विकास, मॉलिक्युलर बायोलॉजिमधील संशोधन, जिनोमॅक्स, प्रोटोमिक्स, कॅन्सर रोग परिस्थिती विज्ञान ही क्षेत्र प्राथमिकतेवर संशोधनासाठी राहतील.
ईएसआयसी वैद्यकीय महाविद्यालय आणि रुग्णालय, फरिदाबादचे उद्घाटन:
510 खाटा असलेल्या रुग्णालयात विविध सोयी असून, ईएसआयसी हे रोजगार आणि श्रम मंत्रालयांतर्गत सामाजिक सुरक्षेची तरतूद लाभार्थ्यांना करते.
पंचकुला येथील राष्ट्रीय आयुर्वेद संस्थेच्या कोनशिला समारंभ:
पंचकुला येथील श्री माता मनसादेवी मंदिर कॉम्लेक्स येथे राष्ट्रीय आयुर्वेदीक संस्था उभारण्यात आली असून, राष्ट्रीय पातळीवरील आयुर्वेदीक उपचार, शिक्षण आणि संशोधनाची सोय असलेली संस्था राहिल.
कुरुक्षेत्र येथील श्रीकृष्ण आयुष विद्यापीठाचे उद्घाटन:
भारतीय उपचार पद्धती असलेली हरियाणातील श्रीकृष्ण आयुष विद्यापीठ हे भारतातील पहिले विद्यापीठ आहे.
पानिपतच्या ‘बॅटल्स ऑफ पानिपत म्युझियम’ची आधारशिला:
हे संग्रहालय पानिपतच्या युद्धात शहिद झालेल्या योद्धांना अभिवादन म्हणून बनवण्यात येणार आहे.
कर्नाळ येथे आरोग्य विज्ञान पंडित दिनदयाळ उपाध्याय विद्यापीठाचा कोनशिला समारंभ:
पंतप्रधानांच्या हस्ते कर्नाळ येथे आरोग्य विज्ञान पंडित दिनदयाळ उपाध्याय विद्यापीठाचा कोनशिला समारंभ होणार आहे. यामुळे शिक्षण, आरोग्य, सांस्कृतिक सोयी हरियाणाला प्रोत्साहन देतील.
B.Gokhale/D. Rane
(Visitor Counter : 39
जलसंपदा, नदी विकास आणि गंगा पुनरुत्थान मंत्रालय
सिंचन क्षमतेचे सक्षमीकरण
नवी दिल्ली, 3 जानेवारी 2019
जलसंपदा प्रकल्प हे राज्य सरकारांद्वारा नियोजन करुन अंमलात आणले जातात. राज्य सरकारांना या क्षेत्रात मदत करण्यासाठी केंद्र सरकार द्वारे प्रधानमंत्री कृषी सिंचन योजनेअंर्तगत जलद सिंचन लाभ कार्यक्रम राबवला जातो.
2016-17 मध्ये 99 मोठ्या - मध्यम प्रकल्पांद्वारे 76 लाख हेक्टर सिंचन क्षमतेचे आणि 77595 कोटी रुपये खर्चाचे प्रकल्प हाती घेण्यात आले. हे प्रकल्प 2019 पर्यंत पूर्ण होणे अपेक्षित आहे. यातील 4 प्रकल्प जम्मू-काश्मीर राज्यात असून, यातून 61.44 हजार हेक्टर सिंचन अपेक्षित आहे.
N. Sapre/M. Chopade/D. Rane
(Visitor Counter : 71
ग्राहक व्यवहार, अन्न आणि सार्वजनिक पुरवठा मंत्रालय
ग्राहक संरक्षण विधेयक 2019 संसदेत मंजूर
नवी दिल्ली, 30 जुलै 2019
आज लोकसभेमध्ये शिफारशी आणि चर्चेनंतर ग्राहक संरक्षण विधेयक 2019 ला मंजुरी देण्यात आली. केंद्रीय ग्राहक व्यवहार खाद्यान्न आणि सार्वजनिक वितरण मंत्री रामविलास पासवान यांनी योग्यवेळी अधिकारी वर्गाची स्थापना करून ग्राहकांच्या हिताचे संरक्षण आणि योग्य प्रशासनाद्वारे ग्राहक तक्रार निवारण्यासाठी हे विधेयक उपयुक्त राहील असे सांगितले.
ग्राहक व्यवहार खाद्यान्न आणि सार्वजनिक वितरण राज्यमंत्री रावसाहेब दानवे यांनी या विधेयका द्वारे निपटारा प्रक्रिया सोपी केली आहे. जर ग्राहकांच्या तक्रारींचा तात्काळ निपटारा होऊ शकत नसेल तर त्वरित निपटाऱ्याची तरतूद या विधेयकामध्ये करण्यात आली असल्याचे दानवे यांनी सांगितले. ग्राहक हिताचे संरक्षण करण्यासाठी संपूर्ण प्रक्रिया ही सरळ आणि सोपी करण्याचे सरकारचे उद्दिष्ट असल्याचे दानवे म्हणाले.
ग्राहकांच्या अधिकाराचे संवर्धन, संरक्षण आणि प्रोत्साहन देण्यासाठी केंद्रीय ग्राहक संरक्षण प्राधिकरण स्थापन करण्याची तरतूद या विधेयकांतर्गत आहे. गैरव्यवहार व्यापार पद्धत, ग्राहक कायद्याचे उल्लंघन, चुकीची किंवा दिशाभूल करणाऱ्या जाहिरातीसाठी हे विधेयक यंत्रणा निर्माण करेल. चुकीची माहिती देणारी जाहिरात प्रसिद्ध केल्यास दोन वर्षाचा कारावास आणि दहा लाख रुपये दंड आकारण्याचा अधिकार या प्राधिकरणाला राहिलं.
विधेयकाची ठळक वैशिष्ट्ये –
केंद्रीय ग्राहक संरक्षण प्राधिकरण : ग्राहक समुदायाला सी सी पी ए तर्फे मदत मिळेल.
सी सी पी ए खालील मुद्यांना प्रोत्साहन देईल-
- संस्थांच्या तक्रारी आणि ग्राहकांच्या अधिकारांचे उल्लंघन होत असल्यास तपास करेल.
- असुरक्षित माल आणि सेवा संबंधि पुनर आदेश देण्याचे अधिकार
- गैरव्यवहार कार्यपद्धती आणि चुकीच्या जाहिरात त्यांच्या प्रकाशना संदर्भात निरंतर आदेश
- चुकीच्या जाहिराती संदर्भात निर्माते, प्रकाशक यांना दंड देणे
तक्रार निवारण पद्धतीचे सुलभीकरण
खालील आर्थिक क्षेत्रांना प्रोत्साहन देणार -
- जिल्हा आयोग -एक कोटी रुपयापर्यंत
- राज्य आयोग -एक कोटी ते दहा कोटी रुपयां दरम्यान
- राष्ट्रीय आयोग- दहा कोटी रुपयां पेक्षा जास्त
- 21 दिवसानंतर ई फाईल ग्राह्य समजणार
- ग्राहक आयोगांना त्यांचे आदेश कार्यरत करण्यासाठी प्रोत्साहन देणार
- ग्राहक आयोगाशी व्यवहार करणे सोपे जावे यासाठी सुलभ प्रक्रिया करणार
- घरबसल्या ई-फाईल करू शकता
ई- फायलिंग
- व्हिडिओ कॉन्फरन्स द्वारे तक्रारींचा निपटारा
माध्यम
- पर्यायी तक्रार निवारण यंत्रणा
- ग्राहक फोरम द्वारे तक्रार निवारण आणि दोन्ही पार्टीच्या सहमतीसह समझौत्याला वाव असल्यास माध्यम संदर्भ देणे
- माध्यमानीं दिलेल्या समझौता विरुद्ध अपील करता येणार नाही.
B.Gokhale/P.Malandkar
(Visitor Counter : 70
ग्राहक व्यवहार, अन्न आणि सार्वजनिक पुरवठा मंत्रालय
देशात रास्त दरात साखरेची पुरेशी उपलब्धता: अन्न आणि सार्वजनिक वितरण विभाग
भारतीय साखर जगात सर्वात स्वस्त
नवी दिल्ली, 14 सप्टेंबर 2023
केन्द्र सरकारने योग्य वेळी केलेल्या उपाययोजनांमुळे संपूर्ण देशात वर्षभर रास्त दरात साखरेची पुरेशी उपलब्धता सुनिश्चित झाली आहे. सध्याचा साखर हंगाम  2022-23, 30 सप्टेंबर 2023 रोजी संपत आहे. अशात भारताने आधीच इथेनॉल उत्पादनासाठीचे सुमारे 43 लाख मेट्रीक टन  वगळता 330 एलएमटी साखर उत्पादनाचा टप्पा पार केला आहे. अशा प्रकारे, देशातील एकूण सुक्रोज उत्पादन सुमारे 373 एलएमटी असेल. ते गेल्या 5 साखर हंगामातील कामगिरीचा विचार करता दुसऱ्या क्रमांकाचे आहे.
देशातील नागरिकांना प्राधान्य आणि शेतकऱ्यांच्या ऊसाची देणी भागवणे याची खातरजमा करून, भारताने निर्यातीचा कोटा केवळ 61 एलएमटी इतका मर्यादित राखला आहे. यामुळे ऑगस्ट 2023 च्या अखेरीस अंदाजे 83 एलएमटी साखरेचा पुरेसा साठा झाला आहे. हा साठा अंदाजे साडेतीन महिन्यांच्या वापरासाठी पुरेसा आहे. म्हणजेच चालू साखर हंगाम 2022-23 च्या अखेरीपर्यंत देशात पुरेल इतका साठा आहे. भविष्यातही वाजवी दरात साखर उपलब्ध होईल याचीच शाश्वती ही वस्तुस्थिती देते.
भारतीय हवामान खात्याच्या अंदाजानुसार, सप्टेंबर 2023 मध्ये आतापर्यंत तरी मान्सून सामान्य राहिला आहे आणि महाराष्ट्र आणि कर्नाटकातील उसाच्या क्षेत्रामध्ये देखील पाऊस पडला आहे. यामुळे आगामी साखर हंगाम 2023-24 मध्ये चांगल्या पिकाची तसेच उत्पन्नाची शक्यता वाढली आहे. सर्व साखर उत्पादक राज्यांच्या राज्य ऊस आयुक्तांनी पिकांच्या स्थितीवर लक्ष ठेवावे, ऊसाखालील क्षेत्र, उत्पादन आणि अपेक्षित साखर उत्पादनाची अद्ययावत माहिती ठेवावी अशी विनंती करण्यात आली आहे. परिणामी पुढील हंगामासाठी साखर निर्यात धोरणाबाबत कोणताही निर्णय घेण्यासाठी ही माहिती आधारभूत ठरु शकेल. देशांतर्गत वापरासाठी साखरेची उपलब्धता, इथेनॉल उत्पादनासाठी वळवणे आणि हंगामाच्या शेवटी पुरेसा शिल्लक साठा याला केन्द्र सरकार नेहमीच प्राधान्य देते. अतिरिक्त साखर उपलब्ध असेल तरच निर्यातीसाठी परवानगी आहे. ही यंत्रणा देशांतर्गत बाजारातील किमतींची स्थिरता सुनिश्चित करते. साखर कारखानदारांना कोणतेही सरकारी अनुदान न देता भारतीय ग्राहकांना जगातील सर्वात स्वस्त साखर मिळत आहे, हेच या धोरणाचे फलित आहे.
याशिवाय, देशातील विविध भागांमध्ये साखरेच्या साठ्यावर बारकाईने लक्ष ठेवण्यासाठी एक यंत्रणा उभारता यावी यासाठी विविध साखर कारखान्यांकडील व्यापाऱ्यांशी संबंधित माहिती केन्द्र सरकारने मागवली आहे. उद्योग संघटनांनी देखील त्यांच्या अभिप्रायामध्ये पुरेशा साठ्याची पुष्टी केली आहे आणि हंगामाच्या शेवटी साखरेचा पुरेसा साठा शिल्लक ठेवल्यामुळे कारखान्यांची आर्थिक स्थिती चांगली राहिली आहे याची प्रशंसा केली आहे. सरकार आणि उद्योगाच्या सामूहिक प्रयत्नांमुळेच कारखान्यांनी 1.07 कोटींहून अधिक रुपयांची देणी  आधीच चुकती केली आहेत. यामुळे शेतकऱ्यांमध्ये साखर क्षेत्राबद्दल उत्साह निर्माण झाला आहे.N.Chitale/V.Ghode/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 70
रेल्वे मंत्रालय
कोविड-19 लॉकडाऊन दरम्यान अत्यावश्यक वस्तूंच्या वाहतुकीसाठी भारतीय रेल्वेची मालवाहतूक सेवा पूर्णतः कार्यान्वित
नवी दिल्ली, 2 एप्रिल 2020
कोविड-19 लॉकडाऊन दरम्यान नागरिकांना अत्यावश्यक वस्तू आणि ऊर्जा आणि पायाभूत सुविधा क्षेत्राला आवश्यक वस्तूंचे वेळेवर वितरण करण्यासाठी भारतीय रेल्वेने आपली मालवाहतूक सेवा पूर्णतः सुरु ठेवली आहे.
मागील 3 दिवसांत, रेल्वेने अन्नधान्य 7,195, कोळसा 64,567, पोलाद 3,314 आणि पेट्रोलियम पदार्थ 3,838 वाघिणी मधून वितरीत करण्यात आले आहे. मागील 3 दिवसांत देशभरात 2,276 रॅक्समधून एकूण 1,43,458 वाघीणींची वाहतूक करण्यात आली.
अत्यावश्यक वास्तूंमध्ये अन्नधान्य, साखर, मीठ, फळे आणि भाजीपाला यांची मोठ्या संख्येने रेल्वे मार्गाने वाहतूक करण्यात आली.
यापूर्वी अनेक टर्मिनलवर माल उतरवणे आणि भरण्यासाठी जे अनेक प्रश्न रेल्वे समोर होते त्यांचे प्रभावीपणे निराकरण करण्यात आले आहे. अशा प्रकारच्या कोणत्याही अडचणी उद्भवल्यास रेल्वे मंत्रालय गृह व्यवहार मंत्रालयाच्या सहाय्याने राज्य सरकारांशी संपर्क साधत, त्यांचे निराकरण करत आहे.
G.Chippalkatti/S.Mhatre/P.Kor
(Visitor Counter : 88
माहिती आणि प्रसारण मंत्रालय
आंतरराष्ट्रीय दिव्यांग दिनाच्या निमित्ताने फिल्म्स डिविजनकडून उद्या चार माहितीपटांचे प्रसारण
मुंबई , 2 डिसेंबर 2020
आंतरराष्ट्रीय दिव्यांग दिनाच्या निमित्ताने फिल्म्स डिविजनने उद्या चार विशेष निवडक माहितीपटांचे प्रसारण आयोजित केले आहे. या चित्रपटांमध्ये दिलेर – अरुणिमा सिन्हा , इनर व्हॉईस , होप इन डार्कनेस  आणि विंग्ज ऑफ डिझायर  या माहितीपटांचा समावेश आहे. यु-ट्युब चॅनेल व संकेतस्थळावरून या चित्रपटांचे थेट प्रसारण केले जाईल.
दिलेर- अरुणिमा सिन्हा  या चित्रपटात अरुणिमा सिन्हा स्वतःच्या सर्व शारिरीक कमतरतांशी लढा देण्यासाठी आणि तिला जागतिक विक्रमाची माळ घालणारा पराक्रम करण्यासाठी स्वतःचे बळ कसे एकवटते याचे चित्रण आहे. माउंट एवरेस्ट आणि जगातील इतर प्रसिद्ध पर्वत चढणारी पहिली स्त्री अम्प्युटी असा विक्रम त्यांच्या नावावर आहे.
इनर व्हॉईस  ही केरळातील एका प्रसिद्ध पार्श्वगायिका आणि शास्त्रोक्त गायिका वईकोम विजयालक्ष्मी यांच्यावर आधारित आहे.
होप इन डार्कनेस  हा एका दृष्टीदोष असलेला सायकलिस्ट आणि स्वयंसेवकावर आहे. त्याने दृष्टीदोषासंबधी जागृती करण्यासाठी नवी दिल्लीतील इंडिया गेट ते मुंबईतील गेटवे ऑफ इंडिया ही सायकलफेरी पूर्ण केली.
विंग्ज ऑफ डिझायर  हा चित्रपट एका दुर्मिळ आजाराने हातपाय गमावलेल्या आणि तरीही इच्छाशक्तीच्या बळावर उत्तम धावपटू म्हणून स्वतःला घडवलेल्या शालिनी सरस्वतीची आहे. ती आता ब्लेड रनर म्हणून प्रसिद्ध आहे.
प्रसारित होणाऱ्या या चित्रपटातून दिव्यांगांची इच्छाशक्ती आणि हिंमत तसेच समाजात विविध स्तरांवरील विकासात त्यांचे समान योगदान यांचे दर्शन घडेल.
हे चित्रपट www.filmsdivision.org/DocumentaryoftheWeek आणि https://www.youtube.com/user/FilmsDivision येथे उद्यापर्यंत पाहता येतील.
S.Tupe/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 132
संरक्षण मंत्रालय
सीओई-एसयूआरव्हीईआय तर्फे जमिनीच्या सर्वेक्षणासाठीच्या ड्रोन प्रतिमांचे प्रमाणीकरण
नवी दिल्ली, 7 सप्टेंबर 2022
ड्रोनच्या सहाय्याने केलेल्या जमीन सर्वेक्षणाचे जगातील पहिले प्रमाणक स्थापित करण्याचा प्रयत्न करत केंद्रीय संरक्षण मंत्रालयाच्या सीओई-एसयूआरव्हीईआय अर्थात उपग्रह आणि मानवविरहित दूरस्थ वाहन उपक्रमविषयक उत्कृष्टता केंद्राने ड्रोनद्वारे करण्यात आलेल्या सर्वेक्षणातून हाती आलेल्या प्रतिमांचा दर्जा निश्चित करण्यासाठी संदर्भ प्रमाणके म्हणून उपयुक्त ठरू शकतील अशा तांत्रिक मानकांचे वर्णन करणारा संकल्पना मसुदा प्रसिद्ध केला आहे.
या संदर्भात ड्रोनच्या वापरातून जमिनीच्या सर्वेक्षणासाठी मिळविलेल्या प्रतिमांच्या दर्जाचे मूल्यमापन करण्यासाठी एकसमान मानके निश्चित करण्याच्या दृष्टीने सीओई-एसयूआरव्हीईआयने सर्व भागधारकांकडून प्रतिक्रिया मागविल्या आहेत.
सध्याच्या काळात, जमिनीच्या सर्वेक्षणासाठी ड्रोनचा वापर करून मिळविलेल्या प्रतिमांच्या मूल्यमापनासाठी कोणतीही प्रमाणित मानके निश्चित करण्यात आलेली नाहीत, हे लक्षात घेणे सयुक्तिक ठरेल. त्यामुळे ड्रोनकडून मिळविलेल्या प्रतिमांची पश्चात-प्रक्रिया करणे आव्हानात्मक झाले आहे. या कारणाने ड्रोनने दिलेल्या प्रतिमांच्या माहितीवरून कृत्रिम बुद्धीमत्ता तसेच मशीन लर्निंग साधनांचा वापर करून संबंधित माहिती मिळविण्याला मर्यादा येतात.
सीओई-एसयूआरव्हीईआयने त्यांच्या माहितीविषयक भागीदारांच्या सहकार्याने ड्रोनद्वारे केलेल्या सर्वेक्षांच्या निकालासाठी प्रमाणक मसुदा विकसित करण्यात पुढाकार घेतला असून ड्रोनशी संबंधित समुदाय आणि इतर भागधारकांकडून सूचना आणि अधिक विस्तृत सल्ला मिळविण्याच्या दृष्टीने हा मसुदा प्रसिद्ध केला आहे.
ड्रोनकडून मिळालेल्या माहितीच्या दर्जाचे मूल्यमापन करण्यासाठी या प्रमाणक मसुद्यात नमुन्याच्या बेंचमार्किंगशिवाय प्रतिमेचा दर्जा ठरविण्यासाठी 19 विविध मानक क्षेत्रे तसेच 8 विस्तारित मेट्रिक्स/तंत्रांचा समावेश करण्यात आला आहे.
G.Chippalkatti /S.Chitnis/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 99
केंद्रीय लोकसेवा आयोग
नागरी सेवा परीक्षा-2019 च्या उर्वरित उमेदवारांची व्यक्तिमत्व चाचणी 20 जुलै,2020 पासून घेण्यात येणार
नवी दिल्ली, 5 जून 2020
यूपीएससी म्हणजेच केंद्रीय लोक सेवा आयोगाच्यावतीने कोविड -19 महामारीमुळे निर्माण झालेल्या परिस्थितीचा आढावा घेण्यासाठी आज एका विशेष बैठक घेतली. आता केंद्र सरकारने आणि राज्य सरकारांनी टाळेबंदीमध्ये मोठ्या प्रमाणावर शिथिलता आणली आहे, हे लक्षात घेवून लोक सेवा आयोगाने आपल्या भरती चाचण्यांचे सुधारित वेळापत्रक यूपीएससीच्या संकेतस्थळावर प्रकाशित करण्याचा निर्णय घेतला आहे.
नागरी सेवा परीक्षा-2019 च्या उर्वरित उमेदवारांची व्यक्तिमत्व चाचणी  येत्या 20 जुलै,2020 पासून पुन्हा सुरू करण्याचा निर्णयही आयोगाने घेतला. यासंबंधी उमेदवारांना स्वतंत्रपणे व्यक्तिशः माहिती देण्यात येणार आहे.
पीएफओ म्हणजेच कर्मचारी भविष्य निर्वाह निधी संघटनेमध्ये ईओ / एओ या पदांच्या भरतीसाठी दि. 4 ऑक्टोबर, 2020 रोजी परीक्षा घेण्यात येणार होती. आता ही परीक्षा पुढे ढकलण्यात आली आहे. 2021 साठी घेण्यात येणाऱ्या परीक्षेचे नवीन वेळापत्रक तसेच भरती चाचणीच्या नव्या तारखा संकेतस्थळावर प्रसिद्ध करण्यात येणार आहेत.
B.Gokhale/S.Bedekar/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 158
मंत्रिमंडळ
भारतीय स्पर्धा आयोग आणि मॉरीशस स्पर्धा आयोग यांच्यातल्या सामंजस्य कराराला केंद्रीय मंत्रिमंडळाची मान्यता
नवी दिल्ली, 22 डिसेंबर 2021
स्पर्धा कायदे आणि धोरण यांच्यातल्या सहकार्याला प्रोत्साहन आणि बळकटी देण्यासाठी, भारतीय स्पर्धा आयोग आणि मॉरीशस स्पर्धा आयोग यांच्यातल्या सामंजस्य करारावर स्वाक्षऱ्या करण्याला, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली.
अंमलबजावणीसाठी धोरण आणि उद्दिष्ट
स्पर्धा कायदे आणि धोरण यांच्यातल्या सहकार्याला प्रोत्साहन आणि बळकटी देण्याचा या सामंजस्य कराराचा उद्देश आहे. माहितीचे आदान-प्रदान, उत्तम प्रथा सामायिक करणे आणि क्षमता वृद्धी उपक्रमाद्वारे हे सहकार्य बळकट केले जाणार आहे. तंत्र विषयक सहकार्य, अनुभव देवाण-घेवाण, अंमलबजावणी सहकार्य या क्षेत्रात परस्पर सहकार्याला प्रोत्साहन देण्याचा याचा उद्देश आहे.
प्रभाव :
भारतीय स्पर्धा आयोग आणि मॉरीशस स्पर्धा आयोग यांच्यातल्या सामंजस्य कराराकडून अपेक्षित आहे-
- आंतरराष्ट्रीय व्यापारावर परिणाम करणाऱ्या स्पर्धात्मकता विरोधी निर्बंधांची दखल
- 2002 च्या स्पर्धा कायद्याच्या अंमलबजावणीत भारतीय स्पर्धा आयोगाकडून सुधारणा
- स्पर्धा धोरण जाणून घेण्याला प्रोत्साहन
- क्षमता उभारणी
- राजनैतिक लाभ आणणे
भारतात कंपनी व्यवहार मंत्रालय, भारतीय स्पर्धा आयोग तर मॉरीशसमध्ये त्यांच्या स्पर्धा आयोगाला या सामंजस्य कराराचा मोठा लाभ होणार आहे.
पार्श्वभूमी
स्पर्धा कायदा 2002 च्या कलम 18 ने भारतीय स्पर्धा आयोगाला या कायद्याअंतर्गत आपले कर्तव्य बजावण्यासाठी किंवा कार्य करण्यासाठी परदेशातील कोणत्याही संस्थेसमवेत सामंजस्य करार किंवा व्यवस्था करण्यासाठी परवानगी दिली आहे.S.Tupe/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
माहिती आणि प्रसारण मंत्रालय
निर्भया जिवंत राहावी ही अतिव इच्छाच या कथेची प्रेरणा-दिग्दर्शक दयाळ पद्मनाभन
कॅमेऱ्यामागे काम करून जास्तीत जास्त महिलांनी आपल्या कथा मांडल्या पाहिजेत-दिग्दर्शिका लक्ष्मी रामकृष्णन
(गोवा, 25 नोव्हेंबर 2019
निर्भया प्रकरणानंतर तपास यंत्रणा वापर करत असलेल्या मेडिको लिगल प्रक्रियेत मोठे बदल घडून आले. या चित्रपटात मी काल्पनिक प्रसंगातून जर आज निर्भया हयात असती तर तिचे अनुभव मांडण्याचा प्रयत्न केला आहे. तीच या चित्रपटामागील प्रेरणा आहे असे ‘रंगनायकी’ या चित्रपटाचे दिग्दर्शक दयाळ पद्मनाभन यांनी सांगितले. एका प्रकारे 1981 मध्ये आलेल्या आणि माझ्यावर मोठा प्रभाव असलेल्या ‘रंगनायकी’ या चित्रपटाला मी वाहिलेली आदरांजली आहे असेही ते म्हणाले.
या प्रकरणाच्या सामाजिक बाजूंवर या चित्रपटाचा प्रकाशझोत असून सहसा चित्रपटात शारीरिक अत्याचार पीडित घेत असलेल्या बदल्याच्या कथेपेक्षा हा चित्रपट वेगळा आहे. या चित्रपटात तीन प्राचीन शास्त्रीय संगीतावर आधारीत गाणी विशेषत्वाने दाखविण्यात आली आहेत. हा चित्रपट पाहिल्यानंतर शारीरिक अत्याचार झालेल्या एका मुलीने धाडस दाखवून तक्रार नोंदवली आणि हेच या चित्रपटाचे सर्वात मोठे यश आहे, असे दयाळ पद्मनाभन यांनी स्पष्ट केले.
‘होम ओनर’ या चित्रपटाच्या दिग्दर्शिका लक्ष्मी रामकृष्णन याही यावेळी उपस्थित होत्या. रामकृष्णन यांच्या चित्रपटाची प्रथमच इफ्फीमध्ये निवड करण्यात आली. चेन्नई पुरादरम्यान घरातच अडकलेल्या एका वृद्ध जोडप्याची कथा या चित्रपटात आहे. जास्तीत जास्त महिलांनी कॅमेऱ्याचे काम करणे गरजेचे आहे, असे रामकृष्णन म्हणाल्या. खऱ्याखुऱ्या आयुष्यातील घटनांपासून मला प्रेरणा मिळते, असेही त्यांनी सांगितले.
‘माया’ या चित्रपटाचे दिग्दर्शक विकास चंद्र हे देखिल पत्रकार परिषदेत उपस्थित होते. वैयक्तिक हानीमुळे उद्भवलेल्या परिस्थितीशी सामना करण्याची गरज ही या चित्रपटाची संकल्पना असल्याचे ते म्हणाले. छायाचित्रण दिग्दर्शिका प्रियांका सिंगही यावेळी उपस्थित होत्या.
‘फोटो प्रेम’ या चित्रपटाची दिग्दर्शकद्वयी आदित्य राठी आणि गायत्री पाटील या पत्रकार परिषदेला उपस्थित होती. प्रत्यक्ष जीवनातील अनुभवांवरून चित्रपट निर्मितीची प्रेरणा कशी मिळाली हे त्यांनी विषद केले.
G.Chippalkatti/J.Patankar/P.Kor
आरोग्य आणि कुटुंब कल्याण मंत्रालय
कोविड – 19 बाबतची अद्ययावत माहिती
देशव्यापी लसीकरण मोहिमेत आतापर्यंत कोविड प्रतिबंधक लसीच्या 63 कोटी 43 लाख मात्रा देण्यात आल्या आहेत.
गेल्या 24 तासांत 42,909 नव्या कोरोना बाधितांची नोंद झाली
सध्या कोविड सक्रीय असलेल्या रुग्णांची संख्या एकूण कोविड बाधित रुग्णसंख्येच्या 1.15%
भारतात सध्या 3,76,324 कोविड सक्रीय रुग्ण आहेत
रोगमुक्ती दर सध्या 97.51% आहे
गेल्या 24 तासांत 34,763 रुग्ण कोरोनामुक्त झाले असून त्यामुळे आता एकूण रोगमुक्तांची संख्या 3,19,23,405 आहे
साप्ताहिक पॉझिटीव्हिटी दर  गेले 66 दिवस 3% हून कमी
दैनंदिन पॉझिटीव्हिटी दर 3.02%
आतापर्यंत कोविड संसर्ग तपासणीच्या एकूण 52 कोटी 1 लाख चाचण्या करण्यात आल्या आहेत.
आरोग्य आणि कुटुंब कल्याण मंत्रालय
सर गंगा राम रुग्णालयाच्या स्कूल ऑफ नर्सिंगचा 66 वा दीपप्रज्वलन समारंभ केंद्रीय आरोग्य आणि कुटुंब कल्याण राज्यमंत्री डॉ. भारती प्रवीण पवार यांच्या हस्ते संपन्न
सर गंगा राम रुग्णालयाच्या स्कूल ऑफ नर्सिंगचा 66 वा दीपप्रज्वलन समारंभ आज केंद्रीय आरोग्य आणि कुटुंब कल्याण राज्यमंत्री डॉ. भारती प्रवीण पवार यांच्या उपस्थितीत पार पडला. यावेळी राज्यमंत्री डॉ. भारती पवार यांनी समारंभाला संबोधित केले. या दीपप्रज्वलन सोहळ्याच्या माध्यमातून या विद्यार्थ्यांच्या परिचारिका व्यवसाय क्षेत्रातील प्रवेशाला औपचारिक मान्यता प्रदान करण्यात आली. यावेळी राज्यमंत्री डॉ. भारती पवार यांच्या हस्ते नर्सिंगच्या विद्यार्थ्यांना पदविका आणि गुणवत्ता प्रमाणपत्रेही प्रदान केली गेली.
परिचर्या क्षेत्रातल्या कर्मचाऱ्यांची आरोग्य क्षेत्रातील भूमिका किती महत्वाची आहे, हे अधोरेखित करत भारती पवार म्हणाल्या , “परिचर्या ही एक कला आहे, विज्ञान आहे या व्यवसायात हे सर्व पैलू अतिशय उत्तम रित्या एकत्रित झाले आहेत. एका प्रशिक्षित परिचारिकेत आध्यात्मिक गुणही असायला हवे, जेणेकरुन ती रुग्णांची शुश्रूषा करुन, मानववतेची सेवा करु शकेल. परिचारिका रुग्णालयांचा पाया असतात तसेच त्या रुग्ण आणि डॉक्टर यांच्यातील महत्वाचा दुवा आहेत. “ परिचारिका आरोग्य क्षेत्राचा कणा आहेत. कोविड महामारीच्या काळातही आपण हे अनुभवले आहे. अशा अत्यंत कठीण काळात, परिचरिकांनी बजावलेली भूमिका प्रशंसनीय होती.”असे त्या पुढे म्हणाल्या.
“भक्कम, मजबूत आरोग्य क्षेत्रासाठी, तेवढीच उत्तम परिचर्या व्यवस्था अत्यंत आवश्यक आहे. आपण ही व्यवस्था अधिक भक्कम केली तर आपोआपच आरोग्य सेवा क्षेत्रांत सुधारणा होईल.यामुळे आपण आजाराना प्रतिबंध करण्याचे उद्दिष्टही साध्य करु शकू, तसेच, सार्वत्रिक आरोग्याचे व्यापक लक्ष्यही साधण्यात मदत होईल.”
देशातील आरोग्य क्षेत्राचा सर्वांगीण विकास करण्याच्या केंद्र सरकारच्या कटिबद्धतेचा पुनरुच्चार करत, डॉ पवार म्हणाल्या की, “ पंतप्रधान नरेंद्र मोदी यांच्या सक्षम नेतृत्वाखाली,केंद्र सरकार देशात एक भक्कम आरोग्य व्यवस्था उभी करण्यासाठी काम करत आहे. त्याचवेळी प्रतिबंधात्मक आरोग्य निगा याकडेही लक्ष असून, देशात अत्याधुनिक उपचार पद्धती आणण्यावर सरकारचा भर आहे. देशात डॉक्टर्स आणि परिचारिकांची संख्या वाढवण्यासाठी वेगाने प्रयत्न सुरु आहेत, त्याचवेळी आरोग्य सुविधा सर्वसामान्य गरीब लोकांपर्यंत पोहचवणे आणि उपचारांचा खर्च कमी करण्यावरही आम्ही काम करत आहोत.”
सामाजिक न्याय आणि सबलीकरण मंत्रालय
पर्पल फेस्ट या भारतातील पहिल्याच समावेशकताविषयक उत्सवाला उद्यापासून गोव्यात सुरुवात
केंद्रीय सामाजिक न्याय आणि सक्षमीकरण मंत्री डॉ.वीरेंद्र कुमार गोव्यातील पर्पल फेस्टच्या उद्घाटनाला उपस्थित राहणार
गोव्यात आयोजित दिव्यांग व्यक्तींच्या सक्षमीकरणासंदर्भातील संवेदना जागृती चर्चासत्राला केंद्रीय सामाजिक न्याय आणि सक्षमीकरण मंत्री करणार संबोधित
पणजी, 5 जानेवारी 2023
समावेशकताविषयक ‘पर्पल फेस्ट: वैविध्याचा उत्सव साजरा करताना’ हा भारतात अशा प्रकारचा पहिल्यांदाच आयोजित करण्यात आलेला उत्सव उद्यापासून गोव्यात सुरु होत आहे. केंद्रीय सामाजिक न्याय आणि सक्षमीकरण मंत्री डॉ.वीरेंद्र कुमार या उत्सवाच्या उद्घाटन समारंभाला उपस्थित राहणार आहेत. जगातील प्रत्येकासाठी स्वागतशील आणि समावेशक विश्वाची निर्मिती करण्यासाठी आपण एकत्र येऊन कशा प्रकारे प्रयत्न करु शकतो याचे दर्शन घडविण्याच्या उद्देशाने या उत्सवाचे आयोजन करण्यात आले आहे. या प्रसंगी आयोजित करण्यात आलेल्या दिव्यांग व्यक्तींच्या सक्षमीकरणासंदर्भातील संवेदना जागृती चर्चासत्राला केंद्रीय मंत्री संबोधित करणार आहेत.
समावेशकतेची प्रेरणा आणखी प्रबळ करण्याच्या उद्देशाने आयोजित करण्यात आलेल्या या पर्पल फेस्ट मध्ये विविध प्रकारची आकर्षक प्रत्यक्ष सादरीकरणे, क्रीडा स्पर्धा, महाप्रदर्शने, चित्रपटांचे सुलभतेने उपलब्ध सादरीकरण यांसह समावेशक शिक्षण, पर्यटन, रोजगार आणि स्वावलंबी जीवन यांसारख्या महत्त्वाच्या विषयांवर चर्चात्मक कार्यक्रम यांचे आयोजन करण्यात आले आहे. या उत्सवाची उद्या सुरुवात होत असताना इतर मान्यवरांसह केंद्रीय मंत्री डॉ.वीरेंद्र कुमार देखील उपस्थित राहणार आहेत.
या उत्सवाचा एक भाग म्हणून, दिव्यांग व्यक्ती सक्षमीकरण विभागाने सीसीपीडी अर्थात दिव्यांगांसाठी विहित मुख्य आयुक्त कार्यालयाच्या सहकार्याने गोवा येथे उद्या आणि परवा या दोन दिवशी संवेदना जागृती चर्चासत्राचे आयोजन केले आहे.या चर्चासत्रात, दिव्यांग व्यक्तीसाठी राबवण्यात येणाऱ्या विविध योजना तसेच कार्यक्रम यांच्या अंमलबजावणीशी संबंधित समस्यांवर लक्ष केंद्रित करत योजनांची पोहोच वाढवणे, अभिनव शोध आणि कृती योजना यांच्यावर लक्ष पुरवत दिव्यांगांशी संबंधित उत्तम प्रथा सादर केल्या जाणार आहेत. भारतभरातील सर्व संबंधित भागधारकांचा या चर्चासत्रात सहभाग अपेक्षित आहे.
केंद्रीय सामाजिक न्याय आणि सक्षमीकरण मंत्री डॉ.वीरेंद्र कुमार यांच्या हस्ते या चर्चासत्राचे उद्घाटन होणार असून गोवा राज्याचे मुख्यमंत्री डॉ.प्रमोद सावंत या प्रसंगी सन्माननीय अतिथी म्हणून उपस्थित असतील.
N.Chitale/S.Chitnis/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 123